b'\n_START_ARTICLE_\nTaranto (pokrajina)\n_START_SECTION_\nZgodovinske zanimivosti\n_START_PARAGRAPH_\nLeta 281 pr. n. \xc5\xa1t. je mesto Taranto, tedaj eno od sredi\xc5\xa1\xc4\x8d Velike Gr\xc4\x8dije, bilo v sporu z Rimljani. Rim je \xc5\xbee bil velesila in ni bilo dvoma o izidu morebitnega spopada, zato so Tarantinci zaprosili za pomo\xc4\x8d Pira, kralja Epira. Ta je s pomo\xc4\x8djo zaveznikov Rimljane tudi premagal, in to celo dvakrat, \xc4\x8deprav je bil drugi spopad za njegovo vojsko dobesedno porazen, saj je padla velika ve\xc4\x8dina bojevnikov. Po legendi naj bi takrat Pir izjavil: "\xc5\xa0e enkrat naj premagam Rimljane, pa bom pogubljen!" - odtod izraz Pirova zmaga. Med prvo in drugo vojno je Pir ostal v Kampaniji in Apuliji. Ko je od dale\xc4\x8d opazoval mesto Taranto, se mu je zdelo, da je sezidano v obliki \xc5\xa1korpijona, zato je me\xc5\xa1\xc4\x8danom predlagal, naj vklju\xc4\x8dijo v grb to podobo, ki naj bi sovra\xc5\xbenike prepri\xc4\x8dala, da je Velika Gr\xc4\x8dija nevarna kot \xc5\xa1korpijon. Ker je veljal Pir za psihologa v vojni taktiki, saj je prvi v Evropi ustrahoval sovra\xc5\xbenike s sloni, je Taranto navdu\xc5\xa1eno sprejel ta predlog. \xc5\xa0korpijon je ostal v mestnem grbu ve\xc4\x8d kot 17 stoletij, dokler ga ni zamenjala podoba mladeni\xc4\x8da. ki jaha delfina. Toda leta 1927 je novonastala Pokrajina Taranto sprejela stari grb, seveda ne z namenom, da bi \xc5\xa1korpijon ustrahoval sovra\xc5\xbenika, pa\xc4\x8d pa iz spo\xc5\xa1tovanja do tradicije.'